છેલ્લા બે દિવસથી દક્ષિણ ગુજરાતને તરબોળ કરી ચૂકેલો વરસાદ સોમવારે એકંદરે શાંત રહ્યો હતો. જોકે, ઉમરગામમાં ત્રીજા દિવસે પણ વરસાદનું આક્રમણ જારી રહ્યું હતું. ઉમરગામમાં ત્રીજા દિવસે 188 મિ.મિ (7.67 ઇંચ) જેટલો વરસાદ પડ્યો હતો. ટાઉનમાં ચારેકોર પાણી જ પાણી જોવા મળ્યું હતું. ઉમરગામ ઉપરાંત વલસાડ જિલ્લામાં ધરમપુર, કપરાડા, પારડી અને વાપીમાં પણ દિવસ દરમિયાન હળવો વરસાદ સતત વરસતો રહ્યો હતો. અલબત્ત, દક્ષિણ ગુજરાતના અન્ય જિલ્લાઓમાં વરસાદ માત્ર છૂટાછવાયા ઝાપટાં સ્વરૂપે જ પડ્યો હતો.